Ǹsísim Zāmbá ó ngázū ábə Azaryahu mɔ́n Oded, 2ńdɔ a ngákə tóban ai Asa, nyé ai nyé nâ: “Wogán ma, Ǎsa, ai Yúda ásə ai Bényamín. Ǹtondôbə a nə ai mína, éyɔŋ myâ mǐ nə́ ai nyé[33], ngə́ myādzə́ŋ nyē a yi yénē ábə̄ mínā, hədá ngə́ myādzoge nyé nyé a yǐ fə̄ mína dzoge. 3Ísraɛ̂l a ngátɔ́bɔ kɔ́m təge ai bə́bə́lá Zāmbá, təge ai fada ású áyə́gə́lə́ təge ai Mvéndé. 4Hədá á miǹdzǔg myábán ńdɔ̄ bə́ dúgán sɔ̄ ábə Ǹtondôbə, Zambá Ísraɛ̂l, bə́ ngadzə́ŋ nyé, ńdɔ Ǹtondôbə ǎ ngábɔ̄ naa bə́ dúgán nyé yén. 5Məlú mə́tē, mvɔí é ngābə́ kig ású ébá bə́ kələ ai ébá bə́ zaa, hə bod bíndə́gələ fɔ̄ɔ̄ ású bod bə́sə̄ yā miǹnam. 6Bə́ lúmuŋan ayɔŋ ai áyɔŋ avɔ́g, tísɔn ai é tísɔn fɔ́g, amú Zambá á ngádzimbi bɔ́ ai abuí bíndə́gələ bīnēn. 7Ḿfág wāān, yə́mán á kpím, mǐ bə́ bɔ̌ naa mɔ́ máán mə́ təg, amú mân mâyi bɔ ású ésíé dzáán[ 34 ].” 8Á wóg Asa a ngáwóg bíbúg bī, ai ǹkúlán mǎm profɛ́d Oded, ńdɔ a ngaman dzyé ai ngul ǎ ngamǎn fə vǎ bə̄bə́ə̄ bivəgələ á ńnam Yúda ósə ai á Bényamín, ai á bətísɔn bə́sə a ngáman nɔŋ á sí miǹkǒl yā Efraím. Ńdɔ a ngádúgan mǎn lóŋ álatâr Ǹtondôbə yǎ á ngābə́ ósū m̀bɛ́ sí yā Ndá Ǹtondôbə. 9Ńdɔ a ngátógan Yúda ásə ai Bényamín, ai bəsɔbɔ̌ yā bə́ ngásɔ́ ábə̄ Efraím, ábə Manasé, ai ábə Siméon. Amú abuí bod á ngáman kə á ngām Asa ḿból bə́ ngáyén naa Ǹtondôbə Zambá wōē á nə ai nyé. 10Ńdɔ̄ bə́ ngátógan á Yērúzalɛm é ngɔn lála yǎ ḿbú awômo ai tánā yā édzōē Asa. 11Bə́ və́ə́ Ńtondôbə mətúnuŋa ámǒs tē ai é byə́m bí ńsǎ yā bə́ ngásɔ́ ai byá, bəyóm bə́ nyag mińtɛd zamgbál ai miǹtómbá bakúda zamgbál. 12Ńdɔ̄ bə́ ngáyían élad ámvōē[35] bə́ ngádzə́ŋ Ńtondôbə, Zambá běsīá bábán ai ǹnə́m wábán ósə ai ǹsísīm wábán ósə.